Ehipululo 96: Yesu Uvelula Ovavei
YESU waendaenda otyilongo atyiho, wavelula ovavei. Ovanthu avahimbika okupopia kombinga yomahuviso oo, mo mapundaumbo aeho. Moluotyo, ovanthu vaetela Yesu ovilema, novamphoki, no nompholo, novanthu ovakuavo vali vavela. Iya Yesu evevelula aveho.
Ankho pahe papita omanima etatu tunde apa João ambatisala Yesu. Iya Yesu atolela ono apostolu mbae okuti apa katutu maende ko Jelusalei, oko makaipaelwa konyima atutiliswa. Mahi, mokamuvo oko kehehi Yesu watualako nokuvelula ovavei.
Onthiki imue, Yesu ankho ukahi nokulongesa mo tyasapalo. Pala ova Judeu, otyasapalo ankho onthiki imue yokupululukuapo. Omukai ou uluete apa, ankho uvela unene. Omanima 18 omukai oo, ankho wenda vala tyapetama, ankho ketyivili okutalama. Moluotyo, Yesu wapaka omaoko ae komukai oo, iya omukai akala nawa.
Otyo tyanumanesa unene ononkhalamutue mbo nongeleya. Umue puvo wakalulukila ovanthu okuti: ‘Tuna ononthiki epandu pala okuundapa. Ombo ononthiki pala okuiya okuhakulwa, hamo tyasapaloko.’
Mahi Yesu wakumbulula okuti: ‘Onue munondingavivi. Kese umue puonue ukutulula otyimbulu tyae eketyinuisa monthiki yo tyasapalo. Pahe omukai ou epongo wavela omanima 18, kapondola okuvelulwa mo tyasapalo?’ Ekumbululo lia Yesu liakundisa ovalume ovo onondingavivi.
Konyima, Yesu nono apostolu mbae vaya noko Jelusalei. Etyi vehika mepundaumbo lio Jeriko, ovamphoki vamue vevali ankho vaita osimola veiva okuti Yesu ukahi nokupita. Moluotyo, vapopila peulu okuti: ‘Yesu, tukuateseko.’
Yesu aihana ovalume ovo ovamphoki, evepulu okuti: ‘Onue muahanda ndyimulinge ñgeni?’ Ovo, avati: ‘Tatekulu, patulula omaiho etu.’ Yesu akuate komaiho avo, iya avahimbika okutala. Utyii omokonda yatyi Yesu alingila omahuviso oo aeho? Omokonda Yesu ankho uhole ovanthu. Ankho uhanda ovanthu vakale nekolelo mue. Ngotyo, tupondola okukala nonthumbi yokuti puetyi makatumina oohi ino ngo Hamba, nawike vali makavela.
Mateus 15:30, 31; Lucas 13:10-17; Mateus 20:29-34.
Omapulo
- Oityi Yesu alinga puetyi ankho aendaenda kononthele ambuho mbo tyilongo?
- Konyima yomanima etatu ombatisimu ya Yesu, oityi oe atolela ono apostolu mbae?
- Ovalie ovanthu ava vekahi polutalatu apa? Iya oityi Yesu alinga omukai ou?
- Omokonda yatyi ekumbululo Yesu aavela ononkhalamutwe mbo nongeleya ankho lievekundisa?
- Etyi Yesu nono apostolu mbae ankho vekahi popepi no Jerikoo, oityi Yesu alinga ovamphoki vevali ankho vaita osimola?
- Omokonda yatyi Yesu alingila omahuviso?
Omapulo omakuavo
- Tanga Mateus 15:30, 31.
Epondolo patyi enene Yehova alekesila mu Yesu? Oñgeni otyo tyitukuatesako okunoñgonoka etyi Yehova alaa okulinga mouye omupe? (Sal. 37:29; Isa. 33:24)
- Tanga Lucas 13:10-17.
Yesu walingile omahuviso mo Tyasapalo. Otyo tyilekesa okuti maeta ekuateso patyi kovanthu, mokuenda Kuoutumini wae Wovityita Ekwi? (Luc. 13:10-13; Sal. 46:9; Mat. 12:8; Col. 2:16, 17; Rev. 21:1-4)
- Tanga Mateus 20:29-34.
Oñgeni onondaka ombu mbulekesa okuti ovilinga ovinyingi kaviatyilikile Yesu okukuatesako ovanthu? Iya oityi onthue tupondola okulilongesilako? (Deut. 15:7; Tia. 2:15, 16; 1 João 3:17)
cjk_Latn umb_Latn umb_Latn umb_Latn umb_Latn umb_Latn umb_Latn umb_Latn kea_Latn umb_Latn nya_Latn umb_Latn umb_Latn umb_Latn umb_Latn umb_Latn umb_Latn kmb_Latn umb_Latn swh_Latn umb_Latn kmb_Latn umb_Latn